Metsanurk alustas oma kirjanduslikku tegevust käesoleva sajandi künnisel ja on seda väsimata innukusega jätkanud läbi nelja kümnendi. Alates 1905. a. revolutsi­ooniga ja lõpetades kõige hilisemate kriisi­dega, see on meie rahva elus olnud sündmusterikkamaid ja saatuslikemaid aegu, mil oleme läbi elanud tohutuid muutumusi ning korda saatnud  uskumatuid tegusid. Kogu sellest kiirustatud arengust on M. ühiskondlike huvidega eepiline talent andnud meile nii rikkaliku kujutluse, et võttes M. toodangut ainuüksi ajaloo tagaseina kroonikana, see omab esmajärgulist kohta ning tähendust. Kuid M. romaanid, novel­lid ja dramad ei paku ainult pidevat filmi aastakümnete ühiskondlik-ajaloolisest olus­tikust, selle muutumustest, vaid on rikkad ka tüübistikus, valgustades nii väliseid kon­flikte kui ka oma inimeste siseheitlusi nende ideede sissemurrul, mis  parajasti aktuaalsed olid ning oma ajajatku viljastasid. Nende ideede ja veendumuste ristlemisi suurtes põhijoontes ongi meil ülesandeks olnud jälgida kirjaniku teoste kronoloogi­lises järjestuses.